ปัจจัยความเสี่ยง

 1.1 ความเสี่ยงด้านการดำเนินงาน

- การเปลี่ยนแปลงทัศนคติของผู้บริโภคบางส่วนในช่วง 1-2
ปีที่ผ่านมาที่เลือกซื้อบ้านพร้อมโอนแทนบ้านสั่งสร้างในอดีต
ทำให้ผู้ประกอบการต้องสนองความต้องการของลูกค้า โดยการสร้างบ้านเป็นสต็อกให้ลูกค้าเลือกซื้อ
ซึ่งนอกจากจะทำให้เงินทุนหมุนเวียนในการดำเนินการสูงขึ้นแล้ว
ยังมีความเสี่ยงกับการที่ยอดขายอาจไม่เป็นไปตามคาดทำให้ทุนจมไปกับค่าก่อสร้าง
และอาจส่งผลต่อสถานะการเงินของผู้ประกอบการได้ ในส่วนของบริษัทฯเอง
พยายามจำกัดความเสี่ยงนี้ โดยการจำกัดจำนวนบ้านพร้อมโอนที่จะสร้างในคราวหนึ่งๆ
จนเมื่อขายได้จึงสร้างทดแทน อีกประการหนึ่งบริษัทฯยังเน้นขายบ้านสั่งสร้าง
โดยให้บริการต่อเติมเปลี่ยนแปลงตามที่ลูกค้าต้องการ

- ผลจากวิกฤติเศรษฐกิจที่ผ่านมาทำให้ยอดขายของบริษัทฯช่วงปี 2540-2543
ตกต่ำลงตามสภาพธุรกิจอสังหาริมทรัพย์ที่ซบเซา เป็นเหตุให้โครงการต่างๆ
ที่บริษัทฯดำเนินการต้องใช้เวลาดำเนินการนานกว่าที่คาดคิด
ส่งผลให้ดอกเบี้ยที่สะสมเป็นต้นทุนที่ดินสูงขึ้น บริษัทฯจึงมีอัตราส่วนกำไรเบื้องต้นที่ลดลงอยู่ในระดับ
21-27% ในปี 2543-2544 จากเดิมที่ระดับ 35-40% ช่วงก่อนเกิดวิกฤติ อย่างไรก็ดี
ปัจจุบันโครงการที่มีต้นทุนสูงเหล่านี้ อยู่ในช่วงท้ายโครงการ บางส่วนจบในปี 2544
และบางส่วนจะจบในปี 2545 ดังนั้น บริษัทฯ
คาดหมายว่าอัตราส่วนกำไรเบื้องต้นในอนาคตจะสูงกว่าช่วง 2-3 ปีที่ผ่านมา

 ความเสี่ยงด้านการเงิน

- ดังที่ได้กล่าวมาแล้ว ในเรื่องความต้องการของตลาดต่อบ้านพร้อมโอน
ส่งผลให้ผู้ประกอบการจะต้องลงทุนก่อสร้างบ้านไปก่อน
โดยยังไม่ได้รับเงินดาวน์จากลูกค้าเช่นที่ผ่านมา ผู้ประกอบการจึงต้องมีเงินทุนหมุนเวียนสูงขึ้น
ในขณะที่สถาบันการเงินต่างๆ ยังค่อนข้างระมัดระวังและยังจำกัดสินเชื่อสำหรับบ้านพร้อมโอนอยู่
ทำให้ผู้ประกอบการมีความเสี่ยงในการบริหารกระแสเงินสดและสภาพคล่อง ในส่วนของบริษัทฯ
มีการจำกัดความเสี่ยงด้านนี้ดังได้กล่าวมาในหัวข้อความเสี่ยงด้านการดำเนินงาน

-   บริษัทฯ ได้ทยอยปรับปรุงโครงสร้างหนี้กับเจ้าหนี้ในเบื้องต้นรวม 1,504.6 ล้านบาท ในปี
    2542 1,987.8 ล้านบาท ในปี 2543 และ 544.6 ล้านบาท ในปี 2544
    ปัจจุบันคงเหลือหนี้ที่ยังไม่ได้ปรับโครงสร้างจำนวน 334.31 ล้านบาท
    ซึ่งส่วนใหญ่จะสรุปสัญญาปรับปรุงโครงสร้างหนี้ในต้นปี 2545
    อีกส่วนหนึ่งคือหุ้นกู้ที่ครบกำหนดไถ่ถอนในปี 2542
    ซึ่งหลังจากการทยอยปรับโครงสร้างหนี้ที่ผ่านมาปัจจุบันคงเหลือมูลค่า 159.72 ล้านบาท
    ผู้ถือหุ้นกู้ 2 ราย ถือหุ้นกู้จำนวน 95 ล้านบาท ได้ฟ้องเรียกค่าเสียหายต่อศาลแพ่ง บริษัทฯ
    ได้ตั้งค่าเผื่อผลเสียหายจากเรื่องดังกล่าวในอัตราดอกเบี้ยผิดนัดชำระหนี้ รวม 22.7 ล้านบาท
    อย่างไรก็ดี บริษัทฯกำลังดำเนินการเจรจากับผู้ถือหุ้นที่เหลือเพื่อปรับปรุงโครงสร้างหนี้ต่อไป

 

 1.3 ความเสี่ยงด้านการบริหารจัดการ

ณ วันที่ 10 เมษายน 2544 กลุ่มตระกูลตั้งมติธรรม ถือหุ้นในบริษัทร้อยละ 48.60 และบริษัท

สามัคคีซีเมนต์ จำกัด ถือหุ้นร้อยละ 3.08 ของจำนวนหุ้นที่จำหน่ายได้แล้วทั้งหมดของบริษัท
จึงมีโอกาสที่กลุ่มนี้จะสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

แม้ว่ากลุ่มตระกูลดังกล่าวซึ่งบางรายเป็นกรรมการและผู้บริหารของบริษัทฯ
จะเป็นกลุ่มผู้ถือหุ้นรายใหญ่ ซึ่งอาจส่งผลในการลงมติที่ประชุมผู้ถือหุ้น แต่คณะกรรมการของบริษัทฯ
ยึดหลักการบริหารกิจการบนพื้นฐานของความรับผิดชอบและการรักษาผลประโยชน์ของผู้ถือหุ้นทั้งหมดไม่ว่าจะเป็นรายใหญ่หรือรายย่อย
มีคณะกรรมการตรวจสอบ ซึ่งเป็นกรรมการอิสระที่มีคุณสมบัติครบถ้วน
มีระบบการตรวจสอบและควบคุมภายใน
การกำหนดอำนาจดำเนินการที่ชัดเจนและมีการควบคุมให้ปฎิบัติโดยถูกต้องตามขั้นตอนการจัดทำงบประมาณรายปีและควบคุมการใช้จ่ายเป็นไปตามงบประมาณ
มีนโยบายและวิธีการดูแลใช้ข้อมูลภายในของผู้บริหารอย่างชัดเจนรวมถึงมาตรการลงโทษ

นอกจากนี้ ผู้ถือหุ้นรายย่อยสามารถมีบทบาทในการควบคุมตรวจสอบการดำเนินการของบริษัทฯ
โดยผู้ถือหุ้นจำนวนรวมกันไม่น้อยกว่า 20% ของหุ้นทั้งหมด สามารถเรียกประชุมวิสามัญได้
ตามที่กำหนดในพระราชบัญญัติบริษัทมหาชนจำกัด